Document ID: /roh_data/filtered/fineweb-2-filterrobots_roh.jsonl.gz/64766

La China cuntinuescha er glindesdi cun sia gronda manevra enturn l’insla da Taiwan, malgrà ch'els han annunzià a l'entschatta che quella duria be fin dumengia. I sa tractia dad in avertiment necessari en direcziun dals Stadis Unids ed il Taiwan, ha communitgà Peking. Ils Stadis Unids renconuschan il Taiwan sco stadi independent. Per la China è l’insla dentant ina provinza malfidaivla.
Tenor las autoritads da Taiwan hajan pliras navs chinaisas surpassà la lingia da cunfin en la mar tranter l'insla da Taiwan e la terra ferma da la China. En pli sajan stads plirs eroplans chinais en acziun. La China simuleschia cun quests exercizis in'attatga sin il Taiwan. Il Taiwan haja reagì cun sgols d'exploraziun e patruglias da la marina.
China interrumpa discurs cun ils Stadis Unids
Sco quai ch’il ministeri da l’exteriur ha communitgà il venderdi a Peking, vegnan trais forums da dialog en connex cun dumondas militaras e da defensiun stritgads cumplettamain. La China interrumpa la collavuraziun tar il cumbat cunter drogas, crims sur ils cunfins, en cas da l’assistenza giudiziala en cas criminals ed en connex cun la repatriaziun d’umans ch’èn entrads illegalmain.
Presidenta dal Taiwan numna las manevras «irresponsablas»
La presidenta dal Taiwan, Tsai Ing-wen ha numnà las manevras chinaisas en la mar enturn il pajais «irresponsablas». La presidenta ha dumandà la China en in pled da video da restar raschunaivla e precauta. Il Taiwan na veglia betg laschar escalar las tensiuns, mabain mantegnair il status quo. Il pajais communistic è grit perquai ch'el recloma il Taiwan sco territori chinais.
Visita da Nancy Pelosi
Mardi è Pelosi arrivada en la chapitala Taipeh en il rom da ses viadi tras l'Asia. En vista a las smanatschas da la China ha Pelosi garantì il sustegn dals Stadis Unids al Taiwan. La visita è stada dispitaivla, damai ch'il status dal Taiwan è in dals conflicts principals tranter las duas pli grondas economias dal mund.
Strusch ch'ella ha puspè bandunà il Taiwan, ha la China reagì cun repressalias cunter l'insla. La China n'exporteschia per il mument betg pli sablun en il Taiwan. Cuntrari n'importa ella betg pli tscherts fritgs da citrus e diversas sorts da peschs. Quai ha annunzià il ministeri da commerzi.
Or da l'archiv: